**Рахмет саған, Әліппе!**

Мектебің, мынау класың,

Осында он жыл тұрасың.

Тарыдай болып кіресің

Таудай болып шығасың,

- деп ақын жырлағандай кеше ғана мектеп табалдырығын аттаған 1-сынып бүлдіршіндері алғашқы баспалдақтан сүрінбей өтіп отыр.15- қаңтар күні Малотюкты негізгі мектебінде сүйікті де алғашқы оқулықтары Әліппемен қоштасу ертеңгілігі болды.

Алғашқы ұстаздары мектебіміздің тәжірибелі ұстазы Құрманова Қарлығаш Екпінқызының басшылығымен бірінші сынып оқушылары өз білімдері мен өнерлерін ортаға салды.

Әліппені жақсы меңгеріп, оқып- жазып үйренгендері бірден байқалып тұрды.

Ертеңгілікте оқушылар өздерін жеке – жеке тақпақ жолдарымен таныстырып өтті. 1- сыныптың талантты оқушысы Дәулетбек Әділхан өзінің әнін сүйікті «Әліппеге» арнады. «Әліппеге» арнаған әнін Әділхан нақышына келтіре орындап берді. Мың бұралған қыздарымыз Аружан мен Вероника «Қазақ биін» билеп таң қалдырса , сынып оқушылары бәрі бірге « Ботақаным- бөбегім» әнін шырқады. 1- сынып оқушылары сүйікті « Әліппеге» арнап тақпақтар айтып берді. Шаттық шеңберіне тұрып, бір- біріне жақсы тілектер тіледі. «Дайын бол», «Ыстық орындық», «Домино» ойындары ойналды.Ата- аналар балалар өнеріне дән риза болды. «Рахмет, саған Әліппе» деп сүйікті оқулықтарымен қоштасты.

Келешекте сауатты, талапты болып, егеменді еліміздің еңсесі биік азаматтары болыңдар,-деп тілек білдірген мектебіміздің директоры Нұғыманов Медет Ақылбайұлы «Әліппені бітіру» куәлігін оқушыларға табыс етті.

Ата- аналар атынан Оспанова Гүлбаршын тәтеміз сөз сөйлеп, алғашқы ұстазы Қарлығаш апайға алғыс айтты. «Құрметті ата- аналар , ұстаздар! Балалардың білімі құтты болсын. Денсаулығы ауырмайтын мықты болсын.Білетіндерін ары қарай дамытатын ерінбейтін еңбеқор мықты болсын!» -деп алғашқы ұстаздары Қарлығаш Екпінқызы сөзін аяқтады.

Осыдан кейін музыка ырғағымен 1- сынып оқушылары вальс биледі.

Ертеңгілік жақсы дайындықпен жоғары деңгейде өткізілді. Ата- аналар риза болып тарқады.

ӘБЖ: Тасмағамбетова Айнаш Қайырбайқызы.

Малотюкты негізгі мектебі.